SL Uradni list Evropske unije C 277/6

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 277/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„ARROZ DE VALENCIA“ / „ARRÒS DE VALÈNCIA“

Št. ES: ES-PDO-0105-01162 – 30.09.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—

☐

—

☒

—

☒

—

☐

—

☐

—

☐

—

☐

—

☐

—

☐

2. Vrsta spremembe

—

☒

—

☐

—

☐

—

☐

3. Spremembe

3.1 Spremembe opisa

Sorte

Zahteva se vključitev novih sort riža, in sicer: J. Sendra, Montsianell, Gleva, Sarçet in Albufera.

Riž je rastlina, iz katere je zelo preprosto ustvariti hibride. To pomeni, da kljub genetskim izboljšavam, ki jih izvajajo podjetja za žlahtnjenje rastlin in žlahtnitelji, sorte postopoma izgubijo nekatere agronomske značilnosti, npr. večjo višino, sposobnost razraščanja itd. Zato je treba občasno razviti nove sorte z izboljšanimi agronomskimi značilnostmi.

Vsako leto inštitut Instituto Valenciano de Investigaciones Agrarias in zasebna podjetja, ki pridelujejo semena, pridobijo nove sorte. Odločeno je bilo, da se od teh vključijo sorte J. Sendra, Montsianell, Gleva, Sarçet in Albufera, in sicer po tem, ko se je izkazalo, da so se odlično prilagodile okolju, saj je gojenje teh sort bolj trajnostno, poleg tega pa imajo enake organoleptične lastnosti kot sorte, ki so že vključene.

Dejstvo, da se skoraj ves riž z ZOP „Arroz de Valencia“ goji v naravnih parkih, pomeni, da je treba posebno pozornost nameniti okolju in se zavedati, da bi se morale uvajati nove sorte, katerih gojenje je bolj okolju prijazno in trajnostno. Na opredeljenem geografskem območju se torej lahko gojijo le sorte, ki se prilagodijo posebnim pogojem na tem območju. Te sorte so vključene zlasti zato, ker:

1. so bolj odporne na kriptogramske bolezni, zaradi česar je potrebna manjša uporaba fungicidov;

2. so bolj odporne na napade vrste Chilo suppressalis;

3. imajo krajša stebla in potrebujejo manj gnojil;

4. so stabilnejše in naravno odporne, zato ni treba uporabljati fitofarmacevtskih sredstev za zaščito pred vplivi vetra;

5. zaradi krajših stebel na polju ostane manj strnišča. Ker je na polju manj strnišča, se to hitreje razgradi, tako da požig ali odstranitev nista več tako potrebna (obe praksi sta agresivni za okolje);

6. imajo potrebne organoleptične značilnosti ter agronomsko in okoljsko ustrezajo opredeljenemu geografskemu območju.

Zahteve

Pakiran riž z ZOP „Arroz de Valencia“ mora izpolnjevati naslednje zahteve:

Lomljeni riž 4 % Zrna rumene in bakrene barve 0,20 % Rdeča zrna in zrna z rdečimi progami 0,50 % Kredasta in nezrela zrna 2 % Zrna z madeži in zrna, ki jih je poškodoval mrčes 0,50 % Tuja snov 0,10 % Minimalna količina brez napak 92,70 %

Glavna sprememba je, da so se prej velikosti lomljenih zrn razlikovale, zdaj pa ne več, saj so vsa lomljena zrna enako nezaželena ne glede na njihovo velikost.

Poleg tega so se spremenili nekateri parametri opisa proizvoda. Črtali so se opisi oblike, saj slednja ni povezana z organoleptičnimi lastnostmi proizvoda in je neločljivo povezana z zadevnimi sortami.

3.2 Spremembe geografskega območja

Opredeljeno geografsko območje je bilo spremenjeno z vključitvijo občin Rafelbuñol, Alcira, Chilches in La Llosa.

Občina Rafelbuñol meji na občine, ki so že vključene, kot sta Massamagrell in La Pobla de Farnals, in je tako del istega območja mokrišča z enako vrsto tal in podnebja.

O tradiciji gojenja riža na območju občine Rafelbuñol je pisal že Antonio José Cavanilles v delu Observaciones sobre la historia natural, geográfica, agrícola, población y frutos del Reino de Valencia iz leta 1795, v katerem omenja gojenje riža in njegov vpliv na javno zdravje, omenjena pa je tudi v delu Diccionario geográfico-estadístico-histórico de España y sus posesiones de ultramar iz leta 1850, v katerem je navedeno, da je voda v kanalu Moncada poganjala mline za žito in riž v Rafelbuñolu.

Občina Alcira meji na občine Algemesí, Corbera, Favareta, Llaurí, Polinyà de Xúquer in Tabernes de Valldigna (ki so vse že vključene).

Občini Chilches in La Llosa z občino Almenara, ki je že vključena, tvorita enotno, povezano močvirje. Poleg tega je tradicija gojenja riža v občinah Alcira, Chilches in La Llosa dokumentirana v delu Joséja Cavanillesa, in sicer Observaciones sobre la historia natural, geográfica, agrícola, población y frutos del Reino de Valencia iz leta 1795, v katerem omenja gojenje riža in njegov vpliv na javno zdravje, ter v delu Diccionario geográfico-estadístico-histórico de España y posesiones de ultramar iz leta 1850.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„ARROZ DE VALENCIA“ / „ARRÒS DE VALÈNCIA“

Št. ES: ES-PDO-0105-01162 – 30.09.2013

ZGO ( ) ZOP ( X )

1. Ime

„Arroz de Valencia“ / „Arròs de València“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Riž (Oryza sativa) sort Senia, Bahía, Bomba, J. Sendra, Montsianell, Gleva, Sarçet in Albufera. Prodaja se kot neoluščen ali beli riž z naslednjimi parametri (povprečne vrednosti):

Lomljeni riž 4 % Zrna rumene in bakrene barve 0,20 % Rdeča zrna in zrna z rdečimi progami 0,50 % Kredasta in nezrela zrna 2 % Zrna z madeži in zrna, ki jih je poškodoval mrčes 0,50 % Tuja snov 0,10 % Minimalna količina brez napak 92,70 %

Značilnosti nekuhanih, predelanih zrn (povprečne vrednosti):

Sorta Dolžina (v mm) Dolžina/širina Bisernat videz (v %) Bahía 5,6 1,8 99 Senia 5,6 1,8 99 Bomba 5,2 1,8 99 J. Sendra 5,7 1,8 99 Montsianell 5,7 1,8 99 Gleva 5,7 1,8 99 Sarçet 6 1,8 99 Albufera 5,2 1,7 99

Sestava riža z ZOP „Arroz de Valencia“ (povprečne vrednosti):

Sorta Amiloza (v %) Bahía 19,1 Senia 16,3 Bomba 24,9 J. Sendra 17,5 Montsianell 18,1 Gleva 17,7 Sarçet 16,3 Albufera 25,6

3.3. Surovine (samo za predelane proizvode)

—

3.4. Krma (samo za proizvode živalskega izvora)

—

3.5. Posebne faze proizvodnje, ki jih je treba izvajati na opredeljenem geografskem območju

Vsi postopki, od setve do žetve, sušenja in priprave na pakiranje.

3.6. Posebna pravila za rezanje, ribanje, pakiranje itn.

Pakiranje mora potekati na območju proizvodnje, da se ohranijo organoleptične lastnosti proizvoda in zagotovi njegova sledljivost v okviru enotnega nadzornega sistema.

3.7. Posebna pravila za označevanje

Riž z ZOP se sme prodajati le v embalaži z oštevilčeno sekundarno oznako. Na oznaki in sekundarni oznaki morajo biti vidne besede „Denominación de Origen ‚Arroz de Valencia‘“ ali tudi ustreznica v narečju Valencie „Denominació d’Orige ‚Arròs de València‘“.

4. Jedrnata opredelitev geografskega območja

Riž se goji na naravnih mokriščih v pokrajinah Alicante, Castellón in Valencia v avtonomni skupnosti Valencia, predvsem v občinah znotraj vplivnega območja naravnih parkov Parque Natural de la Albufera v pokrajini Valencia in Parque Natural del Marjal de Pego-Oliva ter močvirja Marjal de Almenara. Vsa ta območja imajo izjemno ekološko vrednost, riž pa je izjemno pomemben za trajnost ekosistema.

Območje je sestavljeno iz naslednjih občin:

Vplivno območje naravnega parka Parque Natural de la Albufera v pokrajini Valencia zajema občine: Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca in Valencia.

Druge občine v pokrajini Valencia so: Alginet, Almácera, Almusafes, Alquería de la Condesa, La Alcudia, Alcira, Benifayó, Corbera, Favareta, Fortaleny, Llaurí, Masamagrell, Oliva, La Pobla de Farnals, Polinyà de Xúquer, Puzol, Rafelbuñol, Riola, Sagunto in Tavernes de Valldigna.

Občina v pokrajini Alicante: Pego.

Občine v pokrajini Castellón: Almenara, Castellón, Chilches in La Llosa.

5. Povezava z geografskim območjem

5.1. Posebnosti geografskega območja

Naravni dejavniki

Riž z ZOP „Arroz de Valencia“ se goji na močvirnatih območjih s posebnimi pogoji, ki omogočajo poplavljanje. Tla so apnenčasta (30–50 % karbonatov), ilovnata in alkalna (vrednost pH: 8–8,3) ter vsebujejo malo organskih snovi. Zemlja je trda in dokaj neprepustna.

Območje leži ob obali Sredozemskega morja, zato so temperature vse leto mile, količina dežja je majhna, dežuje pa predvsem spomladi in jeseni.

Zaradi bližine morja rahli vetrovi podnevi preprečujejo vplive mrzlih vetrov. Poleti s planote Meseta piha zelo suh in vroč zahodni veter.

Znaten del opredeljenega območja se nahaja v naravnem parku Parque Natural de la Albufera izjemne naravne lepote. Zaradi posebnih značilnosti območja je riž edina poljščina, ki se lahko tam goji, in je bistvena za ohranjanje ekološkega ravnovesja parka.

Naravni park Parque Natural de la Albufera se razteza na 21 120 hektarih, z rižem pa je posajene 65 % zemlje.

Človeški dejavniki

Riž se na opredeljenem geografskem območju goji že več stoletij. Obstajajo dokumenti, ki potrjujejo, da se je riž gojil v starem kraljestvu Valencie, preden ga je leta 1238 osvojil Jakob I. Aragonski. Riževa polja so omenjena že v urbarju Llibre dels repartiments z razdelitvijo zemlje v novoosvojenem kraljestvu.

Kralj Ferdinand VI. je z odlokom leta 1753 razmejil riževa polja.

Drugi deli, ki govorita o zgodovini gojenja riža v avtonomni skupnosti Valencia, sta knjiga El arroz (1939), ki jo je napisal Rafael Font de Mora y Llorens, in zbirka Compendio arrocero (1952), katere avtor je José María Carrasco García.

Skozi stoletja so se na tem območju razvile posebne prakse, npr. eixugons (enjuagados v španščini), ko se poljščina nekaj dni pusti brez vode, da se ustavi rast alg. Postopek eixugons se po navadi izvaja konec junija, po tem ko vzklijejo riževe rastline.

Druga praksa, ki je značilna za to območje, je poplavljanje pozimi, ko so polja neposejana. To prekine biološke cikle nekaterih organizmov v tleh ter razkuži zemljo. Zaradi tega se okrepi tudi vodna biotska raznovrstnost, saj se poveča število gliv, alg in majhnih členonožcev, ki spodbujajo razkroj ostankov žetve in obnovijo tla z lastnimi ostanki ter makro- in mikrohranili.

5.2. Posebnosti proizvoda

Za riž z ZOP „Arroz de Valencia“ je značilno, da zelo dobro absorbira okus zaradi visokega odstotka amiloze v sortah, ki se gojijo na tem območju. Poleg visokega odstotka zrn z bisernatim videzom je zelo pomemben dejavnik tudi enotna velikost zrn, saj to omogoča, da se riž enakomerno skuha.

5.3. Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Opredeljeno geografsko območje se nahaja med obalo in gorami ob njej. Zaradi takšne edinstvene lege ponoči na poljih piha morski veter, ki omogoča, da zrna zorijo počasi in postopoma, kar tudi preprečuje razpoke in zaradi česar se med luščenjem ali kuhanjem razpre manj zrn.

Opredeljeno geografsko območje, ki obsega predvsem naravni park Parque Natural de la Albufera, je sestavljeno iz starodavnih naravnih mokrišč. Tla so apnenčasta, ilovnata in alkalna ter vsebujejo malo organskih snovi. Zaradi tega je zemlja težka, trda in neprepustna, tako da se poljščina lahko poplavi z majhno količino vode, hranila v tleh pa zelo dobro izkoristijo. To pozitivno vpliva na rast zrn na spodnjem delu lata in zmanjšanje števila deformiranih zrn ali zrn brez oblike.

Na opredeljenem geografskem območju podnevi ni hladnih vetrov, voda pa je topla, kar spodbuja nastanek zrn z bisernatim videzom in omogoča sejanje sort riža z dolgim ciklom, pri čemer ni tveganja za slabo žetev, tako da je možno gojiti sorte, ki jih zajema ZOP. Njihova posebnost, tj. vsebnost amiloze, izhaja iz opredeljenega geografskega območja. To rižu daje lastnost, ki se pri kuhanju zelo ceni, saj je vsebnost amiloze tista, ki določa, ali ima riž pravo ravnovesje med absorpcijo okusa in trdnostjo.

Tradicija gojenja riža v Valencii je tesno povezana s kuhinjo te pokrajine. Valencia ima bogato gastronomijo, ki temelji na rižu in jedeh iz riža, kot so paella, arroces caldosos in jedi iz pečenega riža. Vzpostavljena je bila vzročno-posledična povezava s sortami, ki so značilne za območje, saj lahko absorbirajo velik delež okusa iz jušne osnove. Tako se je razvila kuhinja, ki je zelo posebna v primerjavi z drugimi kuhinjami po svetu, ki temeljijo na rižu.

Zahodni veter, tj. poniente, odstranjuje trose gliv, npr. Pyricularia in Helminthosporium, kar prispeva k zmanjšanju števila zrn z napakami.

Sklic na objavo specifikacije proizvoda

(člen 5(7) Uredbe (ES) št. 510/2006 (4))

http://www.agricultura.gva.es/pc_arrozdevalencia

(1) UL L 343, 14.12.2012, str. 1.

(2) UL L 93, 31.3.2006, p. 12. Nadomeščena z Uredbo (EU) št. 1151/2012.

(3) Glej opombo 2.

(4) Glej opombo 2.